《送道澜上人还天界》
元代·胡奎

道澜上人好文采，舌如波澜性如海。犀牛扇子破多时，留得千年公案在。

别峰禅老日边来，金襕照日天花开。皎如一片秋水镜，置在七宝青莲台。

室中弟子多闻道，见性无如道澜早。结社曾邀陶令过，论诗每爱支郎好。

飘然飞锡向何方，第一禅林古道场。且对黄花谈般若，更留数日过重阳。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。